
2142.  Pravilnik za sofinanciranje letnih turističnih programov v Občini Ig, stran 5101.
Na podlagi zakona o lokalni samoupravi (Uradni list RS, št. 72/93, 57/94 in 14/95), statuta Občine Ig (Uradni list RS, št. 2/00, 56/03) in zakona o pospeševanju turizma (Uradni list RS, št. 57/98) je Občinski svet občine Ig na 4. redni seji dne 17. 4. 2003 sprejel

P R A V I L N I K
    za sofinanciranje letnih turističnih programov 
    v Občini Ig

I. SPLOŠNA DOLOČILA

1. člen

S tem pravilnikom Občinski svet občine Ig določa pogoje in postopke za vrednotenje in razdelitev sredstev, namenjenih za sofinanciranje letnih programov turistične dejavnosti na območju Občine Ig, v skladu s sprejetim proračunom.

2. člen

Predmet tega pravilnika je dodeljevanje sredstev proračuna Občine Ig, ki se na podlagi vsakoletnega javnega razpisa dodelijo turističnim društvom, turistično informativnemu centru in lokalni turistični organizaciji, kot izvajalcem letnih programov turistične dejavnosti.

Programi, ki se financirajo oziroma sofinancirajo iz katerekoli druge postavke občinskega proračuna niso predmet tega pravilnika.

3. člen

Pravico do sofinanciranja letnih programov turistične dejavnosti imajo turistična društva, lokalna turistična organizacija in turistično informativni center, katerih osnovna dejavnost je turistična dejavnost in izpolnjujejo naslednje pogoje:

· da imajo sedež na območju Občine Ig,

· da so registrirani najmanj eno leto

· da imajo urejeno evidenco o članstvu, plačani članarini in ostalo dokumentacijo,

· da imajo zagotovljene materialne, prostorske, kadrovske in organizacijske pogoje za realizacijo načrtovanih aktivnosti na področju turizma,

· da izvajajo organizirano redno dejavnost,

· da redno – letno, do 30. januarja, dostavijo občini podatke o članstvu, poročilo o realizaciji programov preteklega leta, načrt aktivnosti in poročilo o doseženih rezultatih.

II. VSEBINSKA DOLOČILA

4. člen

Predmet sofinanciranja programov turistične dejavnosti po tem pravilniku so praviloma programi z naslednjimi vsebinami:
    – izvajanje promocijskih in informativnih aktivnosti lokalnega in širšega pomena: predstavitev občine na raznih sejmih in drugih prireditvah, sprejemanje, informiranje turistov in obiskovalcev (vodenje), ipd.;

– izdajanje promocijskega materiala: prospekt, brošura, videokaseta, razglednice, ipd.;

– spodbujanje lokalnega prebivalstva za sodelovanje pri aktivnostih pospeševanja turizma: organizacija in izvedba raznih natečajev (npr. »Najlepši balkon!«, »Najbolj urejeno dvorišče!«), ipd.;

– akcije na področju ohranjanja kulturne in naravne dediščine, urejanju in olepševanju okolja ter oblikovanje turističnih produktov s področja rekreacijskih aktivnosti: urejanje in vzdrževanje piknik prostorov, kolesarskih in sprehajalnih poti, razgledišč, klopi za počitek sprehajalcev, turistične signalizacije, čistilne akcije in podobno, ipd.;

– organiziranje in sodelovanje pri organizaciji turističnih prireditev lokalnega in širšega pomena (npr. karneval, sejem, kmečki praznik, pastirske igre, ipd.);

– aktivnosti za zagotavljanje turističnega podmladka: organizacija delavnic za otroke in mladino (npr. eko-šola, ipd.);

– šolanje in izpopolnjevanje kadrov za namene pospeševanja turizma: organiziranje raznih delavnic, predavanj, predstavitev (npr. oblikovanje izdelkov domače obrti, potopisna predavanja, predstavitve turističnih krajev in območij, ipd.);

– investicije in investicijsko vzdrževanje objektov in infrastrukture javnega pomena za potrebe turističnih dejavnosti (vzdrževanje poti, ipd.);

– projekti, ki povezujejo k skupni izvedbi več turističnih in drugih društev oziroma elementov civilne družbe (TIC, izdaja promocijskega materiala in ostali projekti, ki zajemajo območje celotne občine, oblikovanje turističnih proizvodov in celoletne turistične ponudbe).

5. člen

Sredstva za sofinanciranje programov turistične dejavnosti se dodelijo na podlagi javnega razpisa, ki ga vsako tekoče leto, za prihodnje leto, pripravi občinska uprava in objavi v občinskem glasilu Občine Ig.

6. člen

Prejete vloge ovrednoti strokovna služba, potrdi pa odbor za turizem in gostinstvo, po točkovniku:

– čistilna akcija – 10 točk,

– kresovanje, miklavževanje – 30 točk,

– pohod – 10 točk,

– manjše prireditve – 30 točk,

– prireditev do 100 obiskovalcev, razstave – 70 točk,

– prireditev nad 100 obiskovalcev – 110 točk,

– večja prireditev 250 točk,

– vzdrževanje, obnova poti – 20 točk,

– strokovno izobraževanje – 20 točk,

– turistični podmladek – 200 točk,

– izdaja razglednice – 80 točk,

– izdaja prospekta – 120 točk.

Strokovna služba v okviru priprave proračuna za prihodnje leto pripravi predlog programov in višino sredstev, na podlagi javnega razpisa, ki naj se zagotovijo v proračunu za izvedbo programov.

Najkasneje v 30 dneh po sprejemu proračuna, občinska uprava obvesti vlagatelje o potrjenih programih in višini razpoložljivih sredstev.

7. člen

Župan z izvajalci izbranih programov sklene pogodbo o koriščenju sredstev v proračunskem letu, v kateri se določi:

· vsebino in obseg programov,

· višino sredstev in način sofinanciranja, 

· nadzor nad porabo sredstev in

· druge medsebojne pravice in obveznosti.

Sofinanciranje se izvaja vsake tri mesece za preteklo tromesečje.

Turistična društva so dolžna do 20. 9. podati poročilo o delu za obdobje od 1. 1. do 30. 8. (obrazec 1). Kolikor strokovna služba ugotovi, da je društvo izvajalo aktivnosti v skladu z načrtom in sklenjeno pogodbo o sofinanciranju, se le-to nadaljuje, sicer pa se prekine.

Do 30. 1. so turistična društva dolžna oddati poročilo o delu v preteklem letu (obrazec 2).

III. PREHODNE IN KONČNE DOLOČBE

8. člen

Porabniki občinskih proračunskih sredstev so dolžni izvajati dogovorjene programe v skladu s tem pravilnikom.

9. člen

Občinska uprava je dolžna spremljati izvajanje letnih programov turistične dejavnosti, ki so predmet tega pravilnika.

10. člen

Ta pravilnik začne veljati naslednji dan po objavi v občinskem glasilu.

Št. 333-01/03

Ig, dne 17. aprila 2003.

Župan
    Občine Ig
    Janez Cimperman l. r.

